CELEX: 32010D0799
Language: el
Date: 2010-12-13 00:00:00
Title: Απόφαση 2010/799/ΚΕΠΠΑ του Συμβουλίου, της 13ης Δεκεμβρίου 2010 , για υποστήριξη μιας διαδικασίας οικοδόμησης εμπιστοσύνης που να οδηγεί στη δημιουργία ζώνης απαλλαγμένης από όπλα μαζικής καταστροφής και τους φορείς τους στη Μέση Ανατολή προς υποστήριξη της εφαρμογής της στρατηγικής της ΕΕ κατά της διάδοσης όπλων μαζικής καταστροφής

23.12.2010   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 341/27
            
         ΑΠΌΦΑΣΗ 2010/799/ΚΕΠΠΑ ΤΟΥ ΣΥΜΒΟΥΛΊΟΥ
   της 13ης Δεκεμβρίου 2010
   για υποστήριξη μιας διαδικασίας οικοδόμησης εμπιστοσύνης που να οδηγεί στη δημιουργία ζώνης απαλλαγμένης από όπλα μαζικής καταστροφής και τους φορείς τους στη Μέση Ανατολή προς υποστήριξη της εφαρμογής της στρατηγικής της ΕΕ κατά της διάδοσης όπλων μαζικής καταστροφής
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη συνθήκη για την Ευρωπαϊκή Ένωση, και ιδίως το άρθρο 26 παράγραφος 2,
   Εκτιμώντας τα ακόλουθα:
   
               (1)
            
            
               Η ΕΕ εφαρμόζει ενεργά τη στρατηγική της ΕΕ κατά της διάδοσης όπλων μαζικής καταστροφής και υλοποιεί τα μέτρα που απαριθμούνται στο κεφάλαιο III αυτής, όπως η ουσιαστικότερη πολυμερής προσέγγιση και η προαγωγή ενός σταθερού περιβάλλοντος σε διεθνές και περιφερειακό επίπεδο.
            
         
               (2)
            
            
               Η ΕΕ είναι προσηλωμένη στο σύστημα των πολυμερών συνθηκών το οποίο παρέχει τη νομική και κανονιστική βάση για όλες τις προσπάθειες μη διάδοσης. Η πολιτική της ΕΕ συνίσταται στη συνέχιση της εφαρμογής και της καθολικής ισχύος των υφισταμένων κανόνων για τον αφοπλισμό και τη μη διάδοση. Η ΕΕ θα βοηθήσει τρίτες χώρες να εκπληρώσουν τις υποχρεώσεις τους που απορρέουν από πολυμερείς συμβάσεις και καθεστώτα.
            
         
               (3)
            
            
               Η προαγωγή ενός σταθερού περιβάλλοντος σε διεθνές και περιφερειακό επίπεδο αποτελεί προϋπόθεση για την καταπολέμηση της διάδοσης των όπλων μαζικής καταστροφής (ΟΜΚ). Προς τούτο, η ΕΕ θα ενθαρρύνει περιφερειακούς διακανονισμούς ασφάλειας καθώς και περιφερειακές διαδικασίες ελέγχου των όπλων και αφοπλισμού.
            
         
               (4)
            
            
               Σημαντικό ρόλο μπορούν να διαδραματίσουν οι θετικές και αρνητικές διαβεβαιώσεις ασφάλειας: μπορούν να χρησιμεύσουν τόσο ως κίνητρο παραίτησης από την απόκτηση ΟΜΚ όσο και ως αποτρεπτικό. Η ΕΕ θα προωθήσει την περαιτέρω εξέταση των διαβεβαιώσεων ασφάλειας.
            
         
               (5)
            
            
               Η διάδοση των ΟΜΚ είναι μια παγκόσμια απειλή που απαιτεί παγκόσμια αντιμετώπιση. Ωστόσο, δεδομένου ότι η ασφάλεια στην Ευρώπη συνδέεται στενά με την ασφάλεια και τη σταθερότητα στη Μεσόγειο και τη Μέση Ανατολή, η ΕΕ θεωρεί καθήκον της να συμβάλλει στην ασφάλεια και τη σταθερότητα στις εν λόγω περιοχές.
            
         
               (6)
            
            
               Η κοινή δήλωση της διάσκεψης κορυφής των Παρισίων για τη Μεσόγειο, της 13ης Ιουλίου 2008, για την ίδρυση της Ένωσης για τη Μεσόγειο, επιβεβαίωσε την κοινή φιλοδοξία να επιτευχθεί ειρήνη και περιφερειακή ασφάλεια κατά τα οριζόμενα από τη Διακήρυξη της Βαρκελώνης, η οποία υιοθετήθηκε στη διάσκεψη ευρώ — Μεσόγειος, της 27-28 Νοεμβρίου 1995, η οποία, μεταξύ άλλων, προάγει την περιφερειακή ασφάλεια τασσόμενη υπέρ της μη διάδοσης των πυρηνικών, χημικών και βιολογικών όπλων, μέσω της συμμόρφωσης και της προσχώρησης σε μια σειρά διεθνών και περιφερειακών καθεστώτων μη διάδοσης και συμφωνιών για τον έλεγχο των εξοπλισμών και τον αφοπλισμό, όπως η συνθήκη περί μη διάδοσης των πυρηνικών όπλων (NPT), η σύμβαση για τα χημικά όπλα, η σύμβαση για τα βιολογικά και τοξικά όπλα, η συνθήκη για την πλήρη απαγόρευση των δοκιμών, ή/και περιφερειακοί διακανονισμοί, όπως οι αφοπλισμένες ζώνες, συμπεριλαμβανομένων των καθεστώτων ελέγχων τους, καθώς και μέσω της καλόπιστης εκπλήρωσης των υποχρεώσεών τους στο πλαίσιο των συμβάσεων για τον έλεγχο των εξοπλισμών, τον αφοπλισμό και τη μη διάδοση.
            
         
               (7)
            
            
               Τα μέρη της ένωσης για τη Μεσόγειο θα επιδιώξουν να εδραιωθεί μια αμοιβαία και αποτελεσματικά ελεγχόμενη ζώνη στη Μέση Ανατολή, απαλλαγμένη από ΟΜΚ —πυρηνικά, χημικά και βιολογικά— ούτε συστήματα εκτόξευσής τους. Επιπλέον, τα Μέρη θα εξετάσουν πρακτικά μέτρα, μεταξύ άλλων για την πρόληψη τόσο της διάδοσης πυρηνικών, χημικών και βιολογικών όπλων όσο και της υπερβολικής συγκέντρωσης συμβατικών όπλων.
            
         
               (8)
            
            
               Οι ευρωμεσογειακές συμφωνίες σύνδεσης μεταξύ της ΕΕ και μεσογειακών εταίρων προβλέπουν την καθιέρωση τακτικού πολιτικού διαλόγου, που θα ενισχύσει την περιφερειακή ασφάλεια και σταθερότητα και θα καλύψει όλα τα θέματα κοινού ενδιαφέροντος, ειδικότερα την ειρήνη, την ασφάλεια, τη δημοκρατία και την περιφερειακή ανάπτυξη.
            
         
               (9)
            
            
               Στις 19-20 Ιουνίου 2008, η ΕΕ διοργάνωσε στο Παρίσι σεμινάριο με θέμα «Ασφάλεια, μη διάδοση των ΟΜΚ και αφοπλισμός στη Μέση Ανατολή», στο οποίο μετείχαν αντιπρόσωποι των κρατών της περιοχής και των κρατών μελών της ΕΕ καθώς και πανεπιστημιακοί φορείς και εθνικές υπηρεσίες πυρηνικής ενέργειας. Οι συμμετέχοντες ενθάρρυναν την ΕΕ να προάγει τη συνέχιση της συζήτησης σε διάφορα φόρουμ, και σταδιακά να της προσδώσει επισημότερο χαρακτήρα που θα περιλαμβάνει συζητήσεις μεταξύ κρατικών αξιωματούχων, με βάση το πλαίσιο της Βαρκελώνης, αλλά κατά τρόπο που να συνεπάγεται λιγότερους γεωγραφικούς αποκλεισμούς.
            
         
               (10)
            
            
               Η διάσκεψη αναθεώρησης της NPT του 2010 υπογράμμισε τη χρησιμότητα μιας διαδικασίας που να οδηγήσει στην πλήρη εφαρμογή του ψηφίσματος του 1995 σχετικά με τη Μέση Ανατολή («Ψήφισμα του 1995»). Για τον σκοπό αυτό, η διάσκεψη ενέκρινε τα ακόλουθα πρακτικά μέτρα: μεταξύ άλλων, την εξέταση όλων των προσφορών που αποσκοπούν στην υποστήριξη της εφαρμογής του ψηφίσματος του 1995, συμπεριλαμβανομένης της προσφοράς της ΕΕ να φιλοξενήσει ένα σεμινάριο που θα σχετίζεται με εκείνο που οργανώθηκε τον Ιούνιο του 2008.
            
         
               (11)
            
            
               Η διάσκεψη αναθεώρησης της NPT του 2010 αναγνώρισε περαιτέρω τον σημαντικό ρόλο που παίζει η κοινωνία των πολιτών καθώς συμβάλλει στην εφαρμογή του ψηφίσματος του 1995 και ενθάρρυνε όλες τις προσπάθειες στον τομέα αυτό.
            
         
               (12)
            
            
               Η 20ή κοινή συνάντηση Συμβουλίου και υπουργών ΕΕ-ΣΣΚ που πραγματοποιήθηκε στο Λουξεμβούργο στις 14 Ιουνίου 2010 εξέφρασε ικανοποίηση για την επιτυχή έκβαση της διάσκεψης αναθεώρησης της ΝΠΤ του 2010. Οι συμμετέχοντες επανέλαβαν την υποστήριξη για τη δημιουργία μιας ζώνης απαλλαγμένης από όλα τα ΟΜΚ και τους φορείς τους στη Μέση Ανατολή, συμπεριλαμβανομένης της περιοχής του Κόλπου,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   1.   Με σκοπό να δοθεί συνέχεια στο σεμινάριο της ΕΕ του 2008 με θέμα «Ασφάλεια, μη διάδοση των ΟΜΚ και αφοπλισμός στη Μέση Ανατολή», η ΕΕ στηρίζει δραστηριότητες για την προαγωγή των ακόλουθων στόχων:
   
               —
            
            
               να ενθαρρυνθεί ο περιφερειακός πολιτικός διάλογος και ο διάλογος περί ασφάλειας εντός των κοινωνιών των πολιτών και των κυβερνήσεων, και ειδικότερα μεταξύ εμπειρογνωμόνων, αξιωματούχων και πανεπιστημιακών,
            
         
               —
            
            
               να εντοπισθούν μέτρα οικοδόμησης εμπιστοσύνης που θα μπορούσαν να χρησιμεύσουν ως πρακτικά βήματα προς την προοπτική μιας ζώνης στη Μέση Ανατολή απαλλαγμένης από ΟΜΚ και τους φορείς τους,
            
         
               —
            
            
               να ενθαρρυνθεί η συζήτηση για την καθολίκευση και την εφαρμογή των σχετικών διεθνών συνθηκών και άλλων μέσων για την πρόληψη της διάδοσης των ΟΜΚ και των συστημάτων εκτόξευσής τους,
            
         
               —
            
            
               να συζητηθούν θέματα σχετικά με τις ειρηνικές χρήσεις της πυρηνικής ενέργειας και τη διεθνή και περιφερειακή συνεργασία στον τομέα αυτό.
            
         2.   Εν προκειμένω, τα σχέδια που πρέπει να υποστηριχθούν από την ΕΕ καλύπτουν τις ακόλουθες συγκεκριμένες δραστηριότητες:
   
               α)
            
            
               παροχή μέσων για τη διοργάνωση εκδήλωσης που να αποτελεί συνέχεια του σεμιναρίου της ΕΕ με θέμα «Ασφάλεια, μη διάδοση των ΟΜΚ και αφοπλισμός στη Μέση Ανατολή»·
            
         
               β)
            
            
               παροχή μέσων για την προετοιμασία εγγράφων εργασίας για θέματα με τα οποία θα ασχοληθεί η συνέχιση του σεμιναρίου.
            
         Στο παράρτημα παρατίθεται λεπτομερής περιγραφή των σχεδίων.
   Άρθρο 2
   1.   Ο Ύπατος Εκπρόσωπος της Ένωσης για θέματα εξωτερικής πολιτικής και πολιτικής ασφάλειας ευθύνεται για την εφαρμογή της παρούσας απόφασης.
   2.   Η τεχνική εφαρμογή των σχεδίων που αναφέρονται στο άρθρο 1 παράγραφος 2 πραγματοποιείται από την Κοινοπραξία της ΕΕ για τη Μη Διάδοση, η οποία επιτελεί αυτό το καθήκον υπό την ευθύνη του ΥΕ. Για τον σκοπό αυτό, ο ΥΕ συνομολογεί τις αναγκαίες ρυθμίσεις με την Κοινοπραξία της ΕΕ για τη Μη Διάδοση.
   Άρθρο 3
   1.   Το ποσό δημοσιονομικής αναφοράς για την υλοποίηση των σχεδίων που αναφέρονται στο άρθρο 1 παράγραφος 2 ανέρχεται σε 347 700 ευρώ.
   2.   Η διαχείριση των δαπανών που χρηματοδοτούνται από το οριζόμενο στην παράγραφο 1 ποσό γίνεται σύμφωνα με τις διαδικασίες και τους κανόνες που εφαρμόζονται επί του προϋπολογισμού της Ένωσης.
   3.   Η Επιτροπή επιβλέπει την ορθή διαχείριση των δαπανών που αναφέρονται στην παράγραφο 1. Προς τον σκοπό αυτό, η Επιτροπή συνάπτει ειδική χρηματοδοτική συμφωνία με την Κοινοπραξία της ΕΕ για τη Μη Διάδοση. Η συμφωνία ορίζει ότι η Κοινοπραξία της ΕΕ για τη Μη Διάδοση εξασφαλίζει προβολή της συνεισφοράς της ΕΕ, ανάλογη προς το ύψος της.
   4.   Η Επιτροπή προσπαθεί να συνάψει τη χρηματοδοτική συμφωνία που αναφέρεται στην παράγραφο 3, το ταχύτερο δυνατόν, μετά την έναρξη ισχύος της παρούσας απόφασης. Ενημερώνει το Συμβούλιο για τυχόν δυσκολίες στη διαδικασία αυτή και για την ημερομηνία σύναψης της συμφωνίας.
   Άρθρο 4
   1.   Ο ΥΕ υποβάλλει στο Συμβούλιο έκθεση για την εφαρμογή της παρούσας απόφασης, βάσει τακτικών εκθέσεων που εκπονεί η Κοινοπραξία της ΕΕ για τη Μη Διάδοση. Οι εν λόγω εκθέσεις αποτελούν τη βάση για την αξιολόγηση που πραγματοποιεί το Συμβούλιο.
   2.   Η Επιτροπή παρέχει πληροφορίες σχετικά με τις χρηματοδοτικές πτυχές των σχεδίων που αναφέρονται στο άρθρο 1 παράγραφος 2.
   Άρθρο 5
   1.   Η παρούσα απόφαση αρχίζει να ισχύει την ημέρα της έκδοσής της.
   2.   Η παρούσα απόφαση λήγει 18 μήνες μετά την ημερομηνία σύναψης των χρηματοδοτικών συμφωνιών που αναφέρονται στο άρθρο 3 παράγραφος 3. Ωστόσο, λήγει 6 μήνες μετά την έναρξη ισχύος της, εάν δεν έχει συναφθεί ως τότε καμία χρηματοδοτική συμφωνία.
   
      Βρυξέλλες, 13 Δεκεμβρίου 2010.
      
         
            Για το Συμβούλιο
         
         
            Η Πρόεδρος
         
         C. ASHTON
      
   
   
      ΠΑΡΑΡΤΗΜΑ
      
         Σχέδια προς υποστήριξη μιας διαδικασίας οικοδόμησης εμπιστοσύνης που να οδηγεί στη δημιουργία ζώνης απαλλαγμένης από όπλα μαζικής καταστροφής και τους φορείς τους στη μέση ανατολή προς υποστήριξη της εφαρμογής της στρατηγικής της ΕΕ κατά της διάδοσης όπλων μαζικής καταστροφής
      
      1.   Στόχοι
      
      Στη Διακήρυξη της Βαρκελώνης, η οποία υιοθετήθηκε στη διάσκεψη ευρώ-Μεσόγειος, της 27-28 Νοεμβρίου 1995, η ΕΕ και οι μεσογειακοί εταίροι της συμφώνησαν να προωθήσουν τη δημιουργία ουσιαστικά ελεγχόμενης ζώνης στη Μέση Ανατολή απαλλαγμένης από όπλα μαζικής καταστροφής (ΟΜΚ) και από τα συστήματα εκτόξευσής τους. Το 2008, με την κοινή διακήρυξη της διάσκεψης κορυφής των Παρισίων για τη Μεσόγειο, επιβεβαιώθηκε η προθυμία της ΕΕ να εξετάσει και να εκπονήσει πρακτικά μέτρα για την κατάλληλη προετοιμασία του εδάφους προς την πλήρη εφαρμογή του ψηφίσματος του 1995 της διάσκεψης αναθεώρησης της NPT σχετικά με τη Μέση Ανατολή («Ψήφισμα του 1995») και τη δημιουργία της ζώνης αυτής. Τα πρακτικά αυτά μέτρα εξετάστηκαν στο σεμινάριο της EE με αντικείμενο «Ασφάλεια στη Μέση Ανατολή, μη διάδοση των ΟΜΚ και Αφοπλισμός» που διοργανώθηκε τον Ιούνιο 2008 στο Παρίσι.
      Κατά την άποψη της ΕΕ, τα πρακτικά μέτρα θα πρέπει, μεταξύ άλλων, να προωθήσουν την καθολική συμμόρφωση και προσχώρηση σε όλες τις πολυμερείς συμφωνίες και πράξεις στους τομείς της μη διάδοσης, του ελέγχου των εξοπλισμών και του αφοπλισμού, όπως η συνθήκη περί μη διάδοσης των πυρηνικών όπλων (NPT), η σύμβαση για τα χημικά όπλα, η σύμβαση για τα βιολογικά και τοξικά όπλα, η συνθήκη για την πλήρη απαγόρευση των δοκιμών και ο κώδικας συμπεριφοράς της Χάγης κατά της διάδοσης των βαλλιστικών πυραύλων, καθώς και οι γενικές συμφωνίες διασφαλίσεων του ΔΟΑΕ και το πρόσθετο πρωτόκολλο. Η έναρξη διαπραγματεύσεων σχετικά με συνθήκη για την απαγόρευση παραγωγής σχάσιμων υλικών θα αποτελέσει ακόμη ένα σημαντικό βήμα προς τούτο. Τέτοια βήματα μπορούν να αποτελέσουν σπουδαίο μέτρο οικοδόμησης περιφερειακής εμπιστοσύνης με στόχο τη δημιουργία μιας ουσιαστικά ελεγχόμενης ζώνης απαλλαγμένης από ΟΜΚ και από τα συστήματα εκτόξευσής τους.
      Η ΕΕ επιθυμεί να συνεχίσει και να εντείνει τον πολιτικό διάλογο και τον διάλογο περί ασφάλειας μεταξύ των συναφών εταίρων της ένωσης για τη Μεσόγειο και όλων των άλλων χωρών της Μέσης Ανατολής για θέματα που σχετίζονται με τη δημιουργία μιας ζώνης απαλλαγμένης από ΟΜΚ. Η ΕΕ πιστεύει ότι η εκπόνηση και την εφαρμογή συγκεκριμένων μέτρων οικοδόμησης εμπιστοσύνης θα μπορούσε να διευκολύνει την πρόοδο προς μια ζώνη απαλλαγμένη από ΟΜΚ. Αυτά τα μέτρα οικοδόμησης εμπιστοσύνης θα μπορούσαν, μεταξύ άλλων, να συνίστανται σε προγράμματα μικρής κλίμακας στον επιστημονικό τομέα και στο πεδίο της κοινωνίας των πολιτών όπου είναι δυνατή η επίτευξη προόδου, καθώς και σεμινάρια κατάρτισης διπλωματών και στρατιωτικών και «επισκέψεις» οικοδόμησης εμπιστοσύνης σε χώρες της περιοχής.
      Στο πλαίσιο του αυξανόμενου ενδιαφέροντος για την ανάπτυξη των ειρηνικών χρήσεων της πυρηνικής ενέργειας στην περιοχή, προσπάθειες θα πρέπει επίσης να καταβληθούν προκειμένου να εξασφαλισθεί ότι η ανάπτυξη των ειρηνικών χρήσεων θα πληροί τα βέλτιστα πρότυπα ασφαλείας, προστασίας και μη διάδοσης. Το ερώτημα σχετικά με τον τρόπο ενίσχυσης της ειρηνικής συνεργασίας στον τομέα της πυρηνικής ενέργειας θα πρέπει να διερευνηθεί τόσο από γενική άποψη, όσο και ειδικότερα, όπως μέσω της ανάπτυξης περιφερειακών πολυεθνικών πυρηνικών διευκολύνσεων.
      Η ΕΕ φρονεί ότι οι στόχοι αυτοί μπορούν, μεταξύ άλλων, να προαχθούν μέσω της διοργάνωσης σεμιναρίου συνέχισης με θέμα «Ασφάλεια στη Μέση Ανατολή, μη διάδοση των ΟΜΚ και Αφοπλισμός» με όλα τα ενδιαφερόμενα μέρη. Αυτό το σεμινάριο συνέχισης θα επέτρεπε εστιασμένη και δομημένη συζήτηση σχετικά με τις απαιτήσεις που θα μπορούσαν στο μέλλον να οδηγήσουν στη δημιουργία μιας πραγματικά ελεγχόμενης ζώνης στη Μέση Ανατολή απαλλαγμένης από πυρηνικά όπλα και όλα τα άλλα ΟΜΚ και τα συστήματα εκτόξευσής τους. Οι προετοιμασίες του σεμιναρίου θα πρέπει να γίνουν σε στενή συνεργασία με όλα τα ενδιαφερόμενα μέρη.
      Η ΕΕ εξακολουθεί να υποστηρίζει τις αποφάσεις και το ψήφισμα σχετικά με τη Μέση Ανατολή που εκδόθηκαν κατά τη διάσκεψη αναθεώρησης και παράτασης της NPT του 1995, καθώς και τα τελικά έγγραφα της διάσκεψης αναθεώρησης της NPT του 2000 και της διάσκεψης αναθεώρησης της NPT του 2010. Η διάσκεψη αναθεώρησης της NPT του 2010 ενέκρινε αρκετά πρακτικά μέτρα, τα οποία περιλαμβάνουν την εξέταση όλων των προσφορών που αποσκοπούν στην υποστήριξη της εφαρμογής του ψηφίσματος του 1995, συμπεριλαμβανομένης της προσφοράς της ΕΕ να φιλοξενήσει ένα σεμινάριο που θα αποτελεί συνέχεια εκείνου που οργανώθηκε τον Ιούνιο του 2008. Η διάσκεψη αναγνώρισε περαιτέρω τον σημαντικό ρόλο που παίζει η κοινωνία των πολιτών καθώς συμβάλλει στην εφαρμογή του ψηφίσματος του 1995.
      Η ΕΕ επιθυμεί να στηρίξει τους προαναφερόμενους στόχους, ως εξής:
      
                  —
               
               
                  οργανώνοντας εκδήλωση που να αποτελεί συνέχεια του σεμιναρίου της ΕΕ του 2008 με θέμα «Ασφάλεια, μη διάδοση των ΟΜΚ και αφοπλισμός στη Μέση Ανατολή»,
               
            
                  —
               
               
                  παρέχοντας μέσα για την προετοιμασία εγγράφων εργασίας για θέματα με τα οποία θα ασχοληθεί το σεμινάριο συνέχισης.
               
            2.   Περιγραφή των σχεδίων
      
      2.1.   Σχέδιο: Σεμινάριο προς υποστήριξη μιας διαδικασίας οικοδόμησης εμπιστοσύνης που να οδηγεί στη δημιουργία ζώνης απαλλαγμένης από ΟΜΚ και τους φορείς τους στη Μέση Ανατολή
      2.1.1.   Σκοπός του σχεδίου
      Το σχέδιο:
      
                  α)
               
               
                  θα δώσει συνέχεια στο σεμινάριο της ΕΈ με θέμα «Ασφάλεια, μη διάδοση των ΟΜΚ και αφοπλισμός στη Μέση Ανατολή» που πραγματοποιήθηκε στις 19-20 Ιουνίου 2008 στο Παρίσι·
               
            
                  β)
               
               
                  θα συζητήσει θέματα που αφορούν την περιφερειακή ασφάλεια στη Μέση Ανατολή, συμπεριλαμβανομένης της διάδοσης των ΟΜΚ και των φορέων τους και των συμβατικών ζητημάτων·
               
            
                  γ)
               
               
                  θα εξερευνήσει πιθανά μέτρα οικοδόμησης εμπιστοσύνης για να διευκολυνθεί η διαδικασία προς την εγκαθίδρυση μιας ζώνης στη Μέση Ανατολή απαλλαγμένης από ΟΜΚ και τους φορείς τους, αντλώντας μεταξύ άλλων από εμπειρίες με υπάρχουσες ζώνες·
               
            
                  δ)
               
               
                  θα συζητήσει δυνατότητες να καθολικευθούν και να εφαρμοσθούν διεθνείς συνθήκες μη διάδοσης και αφοπλισμού και άλλες πράξεις·
               
            
                  ε)
               
               
                  θα διερευνήσει τις προοπτικές για ειρηνική πυρηνική συνεργασία και συναφείς δραστηριότητες παροχής βοήθειας, αντλώντας μεταξύ άλλων από την εμπειρία της Ευρατόμ.
               
            2.1.2.   Αποτελέσματα του σχεδίου
      Το σχέδιο:
      
                  α)
               
               
                  θα εμβαθύνει το διάλογο και θα δημιουργήσει εμπιστοσύνη στην κοινωνία των πολιτών και τις κυβερνήσεις προκειμένου να επιτευχθεί περαιτέρω πρόοδος στην ενίσχυση της περιφερειακής ασφάλειας και τη δημιουργία μιας ζώνης απαλλαγμένης από ΟΜΚ και τους φορείς τους στη Μέση Ανατολή·
               
            
                  β)
               
               
                  θα αυξήσει την αμοιβαία κατανόηση θεμάτων που επηρεάζουν το περιφερειακό τοπίο της ασφάλειας, συμπεριλαμβανομένης της διάδοσης των ΟΜΚ και των φορέων τους και συμβατικών ζητημάτων·
               
            
                  γ)
               
               
                  θα βελτιώσει την ευαισθητοποίηση, τις γνώσεις και την κατανόηση των πρακτικών βημάτων που απαιτούνται για τη δημιουργία ζώνης απαλλαγμένης από ΟΜΚ και τους φορείς τους στη Μέση Ανατολή·
               
            
                  δ)
               
               
                  θα συμβάλει στις προσπάθειες να καθολικευθούν και να εφαρμοσθούν διεθνείς συνθήκες μη διάδοσης και αφοπλισμού και άλλες πράξεις·
               
            
                  ε)
               
               
                  θα διευκολύνει τη διεθνή και την περιφερειακή συνεργασία για τις ειρηνικές χρήσεις της πυρηνικής ενέργειας, σύμφωνα με τα βέλτιστα πρότυπα πυρηνικής ασφάλειας, προστασίας και μη διάδοσης πυρηνικών όπλων.
               
            2.1.3.   Περιγραφή του σχεδίου
      Το σχέδιο προβλέπει τη διοργάνωση σεμιναρίου, το οποίο θα διαρκέσει μέχρι δύο μέρες και θα λάβει χώρα κατά προτίμηση στις Βρυξέλλες ή στην περιοχή της Μεσογείου.
      Στους συμμετέχοντες θα περιλαμβάνονται αντιπρόσωποι των αρμόδιων θεσμικών οργάνων της ΕΕ, των κρατών μελών της ΕΕ, όλων των χωρών της Μέσης Ανατολής, των κρατών με πυρηνικά όπλα, των συναφών διεθνών οργανισμών και ακαδημαϊκοί εμπειρογνώμονες. Περίπου 100 αντιπρόσωποι αναμένεται να μετάσχουν στο σεμινάριο.
      Στις συζητήσεις του σεμιναρίου θα προΐστανται ακαδημαϊκοί εμπειρογνώμονες. Λόγω της ευαισθησίας των θεμάτων που θα συζητηθούν, οι συζητήσεις θα διεξάγονται βάσει του κανόνα τού Chatham House ώστε να καταστεί δυνατή μια πιο ανεπίσημη και ανοικτή συζήτηση χωρίς να αναφέρεται η πηγή των πληροφοριών που παρέχονται κατά τις συνεδριάσεις.
      Τα έξοδα των προσκεκλημένων συμμετεχόντων και ομιλητών θα καλυφθούν: ταξίδι, διαμονή και ημερήσια αποζημίωση. Στην απόφαση του Συμβουλίου προβλέπονται επίσης οικονομικοί πόροι προκειμένου να καλυφθούν όλα τα υπόλοιπα έξοδα, μεταξύ των οποίων ο εξοπλισμός των διασκέψεων, μεσημεριανά και βραδινά γεύματα, διαλείμματα για καφέ, μετάφραση εγγράφων και διερμηνεία.
      Η Κοινοπραξία της ΕΕ για τη Μη Διάδοση θα καλέσει, κατόπιν συνεννόησης με τον εκπρόσωπο του ΥΕ και με τα κράτη μέλη της ΕΕ, τους συμμετέχοντες στο σεμινάριο.
      Το σεμινάριο θα πραγματοποιηθεί το 2011. Η Κοινοπραξία της ΕΕ για τη Μη Διάδοση θα υποβάλει έκθεση για το σεμινάριο στον εκπρόσωπο του ΥΕ. Η έκθεση μπορεί να διανεμηθεί στους αρμόδιους φορείς στην ΕΕ, σε όλες τις χώρες της Μέσης Ανατολής, σε άλλες ενδιαφερόμενες χώρες και σε αρμόδιους διεθνείς οργανισμούς.
      2.2.   Σχέδιο: Έγγραφα αναφοράς
      2.2.1.   Σκοπός του σχεδίου
      Το σχέδιο:
      
                  α)
               
               
                  να παράσχει έως και οκτώ έγγραφα αναφοράς για τα θέματα που θα καλύψει το σεμινάριο προς υποστήριξη μιας διαδικασίας οικοδόμησης εμπιστοσύνης που να οδηγεί στη δημιουργία ζώνης απαλλαγμένης από ΟΜΚ και τους φορείς τους στη Μέση Ανατολή·
               
            
                  β)
               
               
                  να παρέχει εργαλεία για την κατανόηση του περιφερειακού τοπίου της ασφάλειας, συμπεριλαμβανομένης της διάδοσης των ΟΜΚ και των φορέων τους και συμβατικών ζητημάτων·
               
            
                  γ)
               
               
                  να εντοπίσει πιθανά μέτρα οικοδόμησης εμπιστοσύνης που θα μπορούσαν να χρησιμεύσουν ως πρακτικά βήματα προς την προοπτική μιας ζώνης στη Μέση Ανατολή απαλλαγμένης από ΌΜΚ και τους φορείς τους·
               
            
                  δ)
               
               
                  να εξεύρει τρόπους για την επίτευξη περαιτέρω προόδου για την καθολίκευση και την εφαρμογή διεθνών συνθηκών και άλλων πράξεων περί μη διάδοσης και αφοπλισμού·
               
            
                  ε)
               
               
                  να εντοπίσει προοπτικές για ειρηνική πυρηνική συνεργασία στα πλαίσια της ενεργειακής πολιτικής και των αναγκών των χωρών.
               
            2.2.2.   Αποτελέσματα του σχεδίου
      Το σχέδιο:
      
                  α)
               
               
                  θα τροφοδοτήσει με ιδέες και εισηγήσεις το σεμινάριο προς υποστήριξη μιας διαδικασίας οικοδόμησης εμπιστοσύνης που να οδηγεί στη δημιουργία ζώνης απαλλαγμένης από ΟΜΚ και τους φορείς τους στη Μέση Ανατολή και θα συμβάλει στην επίτευξη εστιασμένης και δομημένης συζήτησης για όλα τα σχετικά ζητήματα·
               
            
                  β)
               
               
                  θα βελτιώσει την ευαισθητοποίηση, τις γνώσεις και την κατανόηση εντός των κοινωνιών των πολιτών και των κυβερνήσεων για ζητήματα που σχετίζονται με τη δημιουργία ζώνης απαλλαγμένης από ΟΜΚ και τους φορείς τους και με την περιφερειακή ασφάλεια στη Μέση Ανατολή·
               
            
                  γ)
               
               
                  θα παράσχει πολιτικές ή/και επιχειρησιακές επιλογές στις κυβερνήσεις και τους διεθνείς οργανισμούς για να διευκολύνει τη διαδικασία προς τη δημιουργία ζώνης απαλλαγμένης από ΟΜΚ και τους φορείς τους και προς την περιφερειακή ασφάλεια στη Μέση Ανατολή.
               
            2.2.3.   Περιγραφή του σχεδίου
      Το σχέδιο προβλέπει την κατάρτιση μέχρι και οκτώ βασικών εγγράφων των 10-15 σελίδων το καθένα (5 000 — 7 000 λέξεις). Τα έγγραφα αναφοράς θα συντάσσονται ή θα παραγγέλλονται από την Κοινοπραξία της ΕΕ για τη Μη Διάδοση και δεν αντανακλούν απαραίτητα τις απόψεις των θεσμικών οργάνων της ΕΕ και των κρατών μελών της ΕΕ.
      Τα έγγραφα αναφοράς καλύπτουν τα θέματα που θα συζητηθούν στο σεμινάριο προς υποστήριξη μιας διαδικασίας οικοδόμησης εμπιστοσύνης που να οδηγεί στη δημιουργία ζώνης απαλλαγμένης από ΟΜΚ και τους φορείς τους στη Μέση Ανατολή. Κάθε έγγραφο σκιαγραφεί πολιτικές ή/και επιχειρησιακές επιλογές
      Τα έγγραφα αναφοράς υποβάλλονται στους μετέχοντες στα σεμινάρια, σε αρμόδιους φορείς στην ΕΕ και στα κράτη μέλη της ΕΕ, σε όλες τις χώρες της Μέσης Ανατολής, σε άλλες ενδιαφερόμενες χώρες και σε αρμόδιους διεθνείς οργανισμούς. Τα έγγραφα αναφοράς μπορούν να δημοσιεύονται στο δικτυακό τόπο της Κοινοπραξίας της ΕΕ για τη Μη Διάδοση.
      Τα έγγραφα αναφοράς μπορούν να συγκεντρώνονται και να δημοσιεύονται όλα μαζί σε έναν τόμο, μετά το σεμινάριο.
      3.   Διάρκεια
      
      Η συνολική διάρκεια υλοποίησης των σχεδίων υπολογίζεται σε 18 μήνες.
      4.   Δικαιούχοι
      
      Δικαιούχοι αυτού του σχεδίου είναι:
      
                  α)
               
               
                  οι χώρες της Μέσης Ανατολής·
               
            
                  β)
               
               
                  άλλες ενδιαφερόμενες χώρες·
               
            
                  δ)
               
               
                  συναφείς διεθνείς οργανισμοί·
               
            
                  δ)
               
               
                  η κοινωνία των πολιτών.
               
            5.   Διαδικαστικές πτυχές, συντονισμός και η Διευθύνουσα Επιτροπή
      
      Η διευθύνουσα επιτροπή θα αποτελείται από έναν εκπρόσωπο του ΥΕ και έναν εκπρόσωπο του φορέα υλοποίησης, για κάθε συγκεκριμένο σχέδιο. Η διευθύνουσα επιτροπή θα επανεξετάζει τακτικά την εφαρμογή της απόφασης του Συμβουλίου, τουλάχιστον μια φορά ανά εξάμηνο, με τη χρήση, μεταξύ άλλων, και ηλεκτρονικών μέσων επικοινωνίας.
      6.   Φορείς υλοποίησης
      
      Η τεχνική υλοποίηση της παρούσας απόφασης του Συμβουλίου θα ανατεθεί στην Κοινοπραξία της ΕΕ για τη Μη Διάδοση.
      Η Κοινοπραξία της ΕΕ για τη Μη Διάδοση επιτελεί τα καθήκοντά της υπό την ευθύνη του ΥΕ. Κατά την πραγματοποίηση των δραστηριοτήτων της, θα συνεργάζεται με τον ΥΕ και τα κράτη μέλη και άλλα συμμετέχοντα κράτη και διεθνείς οργανισμούς, κατά περίπτωση.